חופשה – המעבדה הסודית של אמא
פורסם בתאריך מאי 29, 2016 יוני 5, 2016 מאת Mom's secret lab
כידוע, אני מאוד אוהבת לטוס עם הילדים בפסח.
כך, יש לנו למה לצפות….זמן לתכנן, ללמוד ולהתרגש.
את כרטיסי הטיסה הזמנתי מאתר טרווליסט– דרך השוואת סוכנים.
הזמנתי 3 כרטיסי טיסה דרך חברת אל על.
25.4 – טיסה של 06:00 בבוקר (אני פחות ממליצה… היה מאוד קשה לא לישון כל הלילה והיום בו נחתנו, אמנם היה יום שלם, אבל היינו כל כך עייפים….)
טיסה חזרה – 3.5 שעה 10:00 בבוקר. שזה היה סבבה.
יצאנו מרומא בשעה 06:30 בבוקר לכוון שדה התעופה.
הפעם, לא הזמנתי מלון.
בהמלצתה של חברה, שהייתה גרה כשנה ברומא, נכנסתי לאתר Airbnb.com והתחלתי לבדוק ולבחון דירות.
אני מודה, שחששתי….בכל זאת, פעם ראשונה בדירה בחו"ל , עם 2 ילדים.
אך, למודת ניסיון מהעבר (שנה שעברה מברצלונה- העבר הלא כל כך רחוק), נזכרתי, ששני בניי המקסימים והחסונים (12 ו- 15.5) , נעשים מאוד רעבים, בכל חצי שעה….ובעיקר בלילות.
אז, אני חייבת מקום עם מטבחון, או לפחות מקרר וקומקום חשמלי.
לדירה של קרולינה ברובע Prati , הגעתי לאחר חיפוש של כשעה באתר.
הדירה ממש קרצה לי.
מה גם, שקרולינה היא "סופר הוסט" – כלומר: יש עליה ועל הדירה , רק המלצות טובות.
שאלתי את חברתי על האזור, היא המליצה בחום ואמרה, שהאזור הזה, הוא הכי טוב ברומא, בטוח, קרוב לכל – מסעדות, סופר, אתרים וכל השאר.
רשמתי לקרולינה , דרך האתר , מעט על עצמי – היא ענתה לי שהדירה פנויה ותשמח שנבוא.
הפקדתי לה את הסכום דרך האתר- יצא לנו ל- 9 ימים כולל הכל 4100 ₪ ל- 3 נפשות.
במקביל, הזמנתי דרך בוקינג – לילה במלון פנדיני בפירנצה.
רכבות מרומא לפירנצה ובחזרה, עדיף להזמין מראש. חודשיים מראש. ההבדל הוא משמעותי ביותר.
אנחנו שילמנו למבוגר ושני ילדים 80 יורו לכל כיוון. סה"כ 160 יורו.
לרכבת המהירה. מכיוון שקניתי את הכרטיסים במקום.
(לא רציתי להתחייב לשעה של היציאה)
אך, אם מזמינים מראש, כרטיס יכול לעלות אפילו 20 דולר למבוגר ומחצית לילד.
יש כמה חברות של רכבות.
תכנסו תשוו. יש הפרשי מחירים משמעותיים.
Trenitalia – http://www.trenitalia.com/
Italo – http://www.italotreno.it/
המלון שלנו בפירנצה היה מושלם.
הבחורה המקסימה בקבלה, עזרה לנו בכל, אפילו הזמינה לנו כרטיסים לגלריית אופיצ'י- לראות את הפסל " דויד "- של מיכאלאנג'לו.
ארוחת הבוקר במלון הייתה מצוינת, המחיר היה מעולה, החדרים נקיים, מיקום – מנצח!
נקי ומושלם.
פוסט לגבי פירנצה, אפשר למצוא פה !
עכשיו: רומא:
נחתנו ברומא בסביבות השעה 09:00 בבוקר.
אסף אותנו משדה התעופה איש מקסים, שבעלת הדירה , קרולינה המקסימה ,ארגנה עבורנו.
הגענו לדירה, היה לנו עוד זמן לחכות, הדירה מוכנה רק בשעה 14:00….
מה שכן, קרולינה, בעלת הדירה, לקחה עבורנו את המזוודות ואנחנו ישבנו לאכול במסעדה בקרבת מקום.
איזה אוכל טעים!
המסעדה הקטנה הזו : Obladi Oblada נמצאת באיזור Prati.
בקרבת הדירה.
מדורגת גבוה מאוד ב Tripadvisor
האוכל היה מצוין, בעל המקום מקסים ולבבי והילדים שלי התמוגגו.
בייחוד הגדול, "שלא אוכל כלום" – לדברי הסבתא שלו.
והוא ממליץ על הלזניה המעולה.
אני אכלתי את המנה הטבעונית- מעין מאפה ירקות מעולה עם סלט מצוין בצלחת נפרדת.
והבן הקטן אכל את מנת הרביולי בתרד.
לקינוח: טירמיסו ומנה של עוגת הבית המעולה, שמשתנה בכל יום. מלווה בגלידה וקצפת.
אנחנו נתנו למסעדה הזו ציון גבוה מאוד! ממליצים בחום.
הסתובבנו מעט ואז כבר הגיע הזמן לקבל את המפתחות לדירה.
קרולינה חיכתה לנו למטה, עלינו יחד לדירה.
מה אגיד ומה אומר? מקסים!!
דירה מתוקה להפליא, מבריקה, חדשה, מצוחצחת.
אפילו חיכה לנו בקבוק קר של שמפנייה/ קאווה במקרר, בוטנים וחיוך ענק ולבבי של קרולינה.
הדירה מאובזרת עד הפרטים הקטנים.
יש בה מקרר, מכונת קפה עם כל מה שצריך. כן… גם עם הקפסולות.
סוכר, מיני תה , קפה נמס, שוקו , סוכרזית ועוד.
הארונות מסודרים ונקיים עם כלים ל- 4 אנשים.
יש סכו"ם, מספריים, אפילו סקוץ' לכלים.
יש מכונת כביסה עם אבקת כביסה ומרכך.
קרולינה שמה אפילו סבון באמבטיה ושמפו.
יש גם ארון מלא בנייר טואלט, השאירה מטרייה בדירה, מגבות מקופלות ומגולגלות ממש כמו בבית מלון.
המיטה נוחה מאוד. מיטת הספה הנפתחת – פחות נוחה למבוגרים לטעמי, אבל הבן הגדול שלי , ישן שם כמו תינוק.
הדירה הזו מלאה במקום אחסון.
יש גם פינת אוכל מדליקה – מעין "בר" עם 4 כסאות , שנכנסים מתחת לשולחן בצורה מושלמת לחסוך במקום.
(אני- מאמצת את הרעיון לבית שלי , פה בארץ)
חשוב לי מאוד לציין לטובה את המיקום של הדירה.
אזור בטוח מאוד, זה אזור מגורים מלא במסעדות, אוכלוסייה מצוינת. אין שם את כל הבלגן שיש במקומות מתויירים. אך עם זאת, הדירה במיקום מנצח ומרכזי.
מספר דקות מפיאצה דל פופולו וכעשר דקות מסן פייטרו.
קרולינה עזרה לנו בהכוונה, השאירה מפות, אפילו מספרי טלפון להזמין פיצה J ועוד אוכל טעים.
יש סופר מעולה ממש 3 דקות מהבית. מחירים מעולים, סחורה מצוינת
ו…אפילו חשבו שאני מקומית. איזה כייף!
ביום הראשון, פשוט נרדמנו….
אני מודה, שזה בזבוז , אבל היינו כל כך עייפים.
היום השני לטיול:
ביום השני, קבענו מראש, סיור מזרקות וכיכרות עם נתי חמווי.
בעל "הדרכים ברומא".
את ההתקשרות , שהייתה מעולה, יצרנו דרך האתר, עם אשתו המקסימה, חני.
קבענו לשעה 10 בבוקר , היינו קבוצה של ישראלים, כולם ממש חביבים ומקסימים.
עברנו בכיכרות , מקומות מרכזיים, פנתיאון, פונטנה די טרווי ועוד …
הידע של נתי, הוא עצום, ההסברים מעולים ומעניינים. הילדים שלי נהנו מאוד! נתי משלב הומור, סיפורים והמון יידע ומראה שליטה חזקה מאוד בכל החומר , שהוא מעביר.
זה כייף לטייל וללמוד. זה נותן המון ערך מוסף.
כמובן, הכי חשוב ( 🙂 ) , נתי לקח אותנו למקומות מדהימים וטעימים לאכול!
כל מיני פינות חמד טעימות, שכייף מאוד להכיר.
הסיור ארך כ- 5-6 שעות. ירד גשם מפתיע…
אבל לי, זה לא הפריע בכלל.
בסוף ישבנו לאכול צהריים במסעדה חביבה ומשם פשוט המשכנו לטייל בעיר.
הילדים רצו קצת "שופינג" , אבל התייאשו מהר מאוד…ואז כבר ישבנו שוב לאכול. גלידה…..
גלידה מעולה- ולנטינו! לא לפספס את הטעם של השוקולד המריר והפיסטוק 🙂
בעל המקום מקסים ואפילו נותן הנחיות איזה טעם לאכול קודם!
אין מה לעשות. באיטליה הכל טעים.
אי אפשר לוותר על כלום.
יום חמישי לטיול- רומא.
ביום החמישי, לא היה לנו תכנון, אבל , שוב- ככה אני אוהבת. יש מקומות שחשוב לי לראות ולבקר בהם. והם ברשימה, אבל – אני בחופש, ויש לי זמן, אז שום דבר לא בוער.
כרטיסים לוותיקן כבר הזמנתי מראש, לקולוסיאום נלך עוד יומיים, אז הכל סבבה.
שמנו פעמינו לכיוון טירת סנט אנג'לו . ממש ליד הדירה שלנו.
הבן הגדול שלי אמר, שזה מקום קריפי…. אכן מקום מפחיד מעט , אך בעיקר מעניין ומסתורי. בכניסה, עומד שחקן , מחופש למלאך המוות …חחח… מה שתורם להרגשת הקריפיות המרחפת מעל המקום… אני , אישית, חושבת שזה אדיר. אחלה רעיון.
אם כבר קריפי, אז עד הסוף.
על טירת סנט אנג'לו תוכלו לקרוא כאן.
מי שראה או ראתה את הסרט "לאכול , להתפלל, לאהוב" עם ג'וליה רוברטס, זו הטירה, שמצולמת ממש בסצנה הראשונה של ההגעה שלה לאיטליה.
שם היא מספרת את הסיפור על האדם שרצה לזכות בלוטו, אבל …לא קנה כרטיס …
שווה ביקור והילדים מאוד ייהנו מתצוגת כלי הנשק והתותחים העתיקים, מהחדרים המפחידים מעט ובעיקר מהשחפים השובבים….שמדגמנים בכייף ובשמחה לכל התיירים המגיעים .
(האמת היא, שהם מקווים לטעום מהשאריות של האוכל…אבל אל תגידו להם, שאמרתי לכם 🙂 )
הילדים היו רעבים , (הם לא אכלו כבר רבע שעה ) ,אז מיד כשנכנסנו , היינו חייבים לתדלק…
ישבנו שם בבית הקפה ואכלנו מאפין , עוגה וסנדוויץ' . למרבה הפלא, היה ממש טעים וטרי. וזה -עוד מקום תיירותי! (כלומר: מסעדה של תיירים בעיקר)
משם, המשכנו לטייל בכייף ברחובותיה הנפלאים של רומא.
המראה הנפלא של ישן מול חדש, של היסטוריה קמה לתחייה ממש לנגע עינינו, של דמיון ותהייה, של חלום מול מציאות- לזה, לא צריך מטרה, פשוט הולכים.
רואים.
מריחים.
זה הכיף.
שחף חמוד, דיגמן לי בכייף…
עידן מהרהר…מבט מטירת סנט אנג'לו
ממש על הטירה, למעלה, עומד לו הפסל הזה בגבורה
מיטה…קריפי….
התקרה באחד החדרים בטירה
הגשר ביציאה מטירת סנט אנג'לו
והנה הרחוב…..יצאנו מהטירה
היום השישי ברומא- ותיקן
לוותיקן הזמנתי כרטיסים מראש.
יש הרבה אתרים להזמנת כרטיסים מהוותיקן,
אך עדיף להזמין מהאתר של הוותיקן עצמו.
אני הזמנתי כרטיסים למוזיאוני הוותיקן בשילוב הקפלה הסיסטנית. אודיו גייד הזמנתי גם כן.
לא צריך להדפיס את הכרטיסים..
יש רק לשמור את האישור שנשלח במייל – בטלפון הנייד .
במייל הזה יש ברקוד, אותו הם סורקים דרך הטלפון ו…זהו. יעיל להפליא.
לוקחים את הכרטיסים, מתחילים במסע…לעבר הקפלה הסיסטנית.
אני ממליצה בחום, להיות סבלניים.
עד שמגיעים לקפלה, לוקח זמן, יש הרבה דברים מדהימים בדרך. המקום מרתק.
המון היסטוריה, המון סיפורים, המון עניין.
עדיף מאוד להגיע בבוקר. אני הזמנתי כרטיסים ל- 12 בצהריים והיה עמוס. בלשון המעטה.
לא יכולנו לזוז….
זה מעייף מאוד, אבל כשהגענו לקפלה הסיסטנית- זה היה שווה הכל.
קשה להאמין, שיד אדם אחראית ליצירה העילאית הזו.
זה גורם לך לחשוב: "מה אני יכולה לתרום , לעשות, כדי להוסיף ערך לעולם הזה, לילדים שלי, לדןרות הבאים. שהרי, אנשים כמו מיכאל אנג'לו- יחיו לעולם.
במחשבות שלנו, בעדות המדהימה שהשאירו. ביצירות העילאיות שלהם, באומנות, בכישרון, בהתמדה, באמונה העזה ובאהבה שהייתה להם בכל מה שהם עשו".
אנשים כאלו, לעולם לא מתים.
בקפלה הסיסטנית, אסור לצלם, לכן אין לי תמונות משם.
חשוב לציין, יש להתלבש צנוע יחסית. הכוונה: לא מכנס או חצאית קצרה או גופייה.
בכל זאת, זו כנסייה, כמו אצלינו – יש לכבד את המקום .
לאחר הקפלה הסיסטנית, יצאנו מהוותיקן, כבר היינו עייפים ורעבים ולא רצינו לאכול שם – במסעדה של המוזיאון. רצינו אוכל אמיתי …
ושוב- לפי הTripAdvisor
הגענו למסעדה מדהימה –המתמחה בפסטה . קטנטונת , צרה – אבל איזו פסטה.
כל כך טעים.
אני אכלתי את הפסטה עם הפטריות. יאמי.
לאחר מכן, היינו צריכים קינוח.
חייבים לא?
אז הגענו ל-
‪L'Arena del Gelato
ממש בסוף רחוב, על הפינה. גלידה מעולה.
בפינה של הגלידרייה, ישבה נזירה ובשקיקה והנאה רבה, הייתה כל כולה מרוכזת בגביע הגלידה הענקי שלה.
"ההנאה שבבטלה" – כך הם אומרים, האיטלקים.
רואים- שהם אנשים שיודעים שמגיע להם ליהנות. לא רק בסופי שבוע.
אלא גם בהפסקות הקטנות והרגעים הקטנים האלו, באמצע כל ההמולה.
כי, אלוהים נמצא בפרטים הקטנים.
המשכנו להסתובב בהנאה ברחובות העיר.
הגענו לפיאצה דל פופולו, לא לפני, שאכלנו טירמיסו מעולה
לא רחוק מהדירה.
נקרא : POMPI אומרים… שזה הטירמיסו הכי טוב בעיר.
מי אני שאומר אחרת?
בפיאצה דל פופולו, ממש מעבר לפיאצה, יש תערוכה של לאונרדו דה וינצ'י.
נכנסנו , כמובן. היה ממש מקסים,
ברור שהוא היה גאון גאוני ביותר! אתם לא מבינים לכמה המצאות גאוניות הוא אחראי.
חווייה לימודית.
יום שביעי ברומא
הקולוסיאום.
יצא כך, שזה היה יום ראשון, הראשון של החודש.
ומסתבר, שביום ראשון, הראשון של החודש, שיצא במקרה גם, 1.5 – יום הפועלים,
הכניסה לחלק גדול מהאתרים היא חופשית.
אז, קיבלנו כרטיסים חינם.
מומלץ לעמוד בתור לפורום ולא בתור של הקולוסיאום. זה אותו כרטיס, רק התור קצר יותר משמעותית – בפורום. הם נמצאים אחד מול השני.
מה אגיד ומה אומר על הקולוסיאום… וואו אחד גדול!
אם תיקחו את האודיו גייד, תוכלו לשמוע הסברים על המבנה עצמו, על כל הגלגולים השונים שלו, איפה ישבו הנכבדים ואיפה פשוטי העם, מהיכן יצאו חיות הפרא ועוד.
ויש תמונות ממש מדהימות לצלם שם.
לאחר הביקור בקולוסיאום, הילדים לא רצו להיכנס לראות את הפורום, אז ויתרנו.
והלכנו ל…..נכון מאוד!
כקילומטר מהקולוסאום, יש מקום קטן, שבדרך אליו, ראינו חתן וכלה- מסתבר שהיו כמה חתונות באותו יום והיה ממש נחמד לראות את זה. כל האורחים…לבושים יפה, המשפחה עומדת מחוץ לכנסייה, מתרגשים לראות אחד את השני.
כייף.
המקום אליו הגענו נקרא : ZIZZI
והוא נחשב לפיצריה ממש ממש טובה.
אבל אין שם רק פיצה.
יש שם סופלי עם דגש על האות פ.
זה מעין לביבה של פירה תפוח אדמה עם או בלי עוד מילוי, מטוגנת. יש גם סופלי אורז . ועוד כמה סוגים. טעים.
יש שם גם המבורגר , שלפי הבן שלי "הכי טעים, אי פעם, שאכלתי בחיים שלי".
והוא אוכל המון המבורגרים, מאוד אוהב!
אכלנו שלושתנו, שתינו משקאות טעימים – משקאות הבית, שבעל המקום עושה, ויצא חשבון של 24 יורו. ממש כלום.
והיה כל כך טעים.
המקומות הקטנים האלו, הם מקומות מדהימים, הרבה מקומיים אוכלים שם, הפרודוקטים טריים מאוד והכי חשוב, תמיד הבעלים שם והם כל כך גאים במה שהם עושים, רואים את הניצוץ בעיניים ואת האהבה שלהם לאוכל, למקום, ללקוחות, למחמאות שלנו J .
המשכנו לטייל , הגענו לוילה בורגזה.
התכנון היה, לשכור אופניים כאלו מצחיקים ולעשות יום כייף.
אבל, הבן הגדול שלי היה "חייב" לקחת אופניים משלו, לא חשמליים ולא עברה דקה והוא היה מרוח על המדרכה….
למזלנו, לא קרה משהו חמור, אבל שפשופים חזקים ודימום במרפקים.
במקום בו שכרנו את האופניים, היו מקסימים, לא לקחו לנו אפילו כסף, על אף שהתעקשתי, הם לא רצו…ועזרו לנו מאוד בעזרה ראשונה.
התקשרתי לביטוח , שם לא עזרו לנו… מסתבר שברומא זה רק בית חולים.
אז… שלחתי הודעה לקרולינה, בעלת הדירה, לשאול אם היא מכירה או יודעת מה אני אוכל לעשות.
קרולינה המקסימה, אמרה שתוך חצי שעה היא בדירה.
לא לפני , שהיא התקשרה לרופא שלה, שאמר לה מה צריך, הלכה וקנתה הכל!
הגיעה עם חומרי חבישה וחיטוי.
ולא הסכימה לקחת כסף…
שתבינו, זה יום ראשון, חופש וגם חג!
כל כך התרגשתי, ועם דמעות של הערכה בעיניים, נתתי לה חיבוק ענק.
שתינו התרגשנו.
אין ספק, שכשאנחנו עושים משהו טוב עבור מישהו אחר, הסיפוק הוא של שני הצדדים.
אבל…לדעתי, יותר למי שנותן ומעניק.
אין כמו ההרגשה הזו.
קרולינה, את היית המלאך שלנו באותו הרגע. תבורכי.
בהמשך הערב, רק יצאנו קצת לטייל, הילדים היו עייפים …
יום שמיני ברומא- יום אחרון…
את הבוקר פתחנו בבית הקפה ליד הדירה, אחד הטובים בעיר, בדיוק כשהיינו שם בבוקר, היה שם צוות של הטלוויזיה האיטלקית ועשה כתבה על בתי הקפה הטובים בעיר.
כך הסבירו לנו .
בית הקפה נקרא: פורטופינו קפה
והמאפים והקפה שם…. פשוט חלום!
קפה לאטה בכוס גדולה, היה פשוט נהדר.
המחירים- בדיחה…
אכלנו שלושתנו 3 מאפים ו-3 קפה לאטה ושילמנו 7.5 יורו.
לאחר מכן, נכנסנו לבית המרקחת הקרוב – ממש ליד. על מנת להצטייד בעוד תחבושות ואולי משחה אנטיביוטית לפצע של עידן.
בבית המרקחת הזה, פגשנו עוד מלאכית !
אחת הרוקחות, בחורה מקסימה, אתה התייעצתי לגבי הפצע, הסבירה וייעצה לי מה לקנות, ללא מרשם, לאחר מכן, הזמינה אותנו לחדר מאחור על מנת לטפל בפצעים של עידן!
יש מאחור חדרון קטן ובסבלנות מדהימה, אכפתיות ,נועם, חיוך והמון עדנה , היא החליפה לעידן את התחבושות, חיטאה, טיפלה והכל בצורה פשוט מושלמת.
כמובן, שמיליון תודות היא קיבלה ממני, לא רצו לקחת תשלום על הטיפול , אבל חיבוק גדול ממני היא קיבלה, עם דמעות בעיניים, האנשים שם פשוט מקסימים!
את שארית היום העברנו בסיורים בעיר, מעט קניות (שעד עתה לא כל כך הזדמן לנו לעשות), גלידות ואוכל.
את ארוחת הצהריים המעולה, אכלנו במקום , שהוא מספר 1 ברומא לפי TRIPADVISOR.
שמו:PANE E SALAME
וואו! איזה טעים!!!
אני, מלאה ברגשות אשם על כל הלחמים והפסטה, אמרתי…" יאללה, נזמין סלט"
והבן הקטן שלי, שהתאהב לחלוטין בגבינת המוצרלה באפלו, הזמין פלטה של מוצרלה עם עגבניות טריות, זוקיני וחציל. הבן הגדול- פניני מעולה.
הכל היה כל כך טעים, עד כדי כך, שרועי (הבן הקטן שלי), הזמין מנה נוספת!
ואכל את כולה !
פשוט מקום תענוג. ממליצה בחום.
כשיצאנו, ירד גשם חזק, אבל לי זה לא הפריע, לקפוץ למזרקת המשאלות (טרווי) ולזרוק עוד 3 מטבעות לכמה משאלות לב חשובות .
את ארוחת הערב אכלנו במסעדה ליד הבית וקינחנו ב….גלידה , במקום המעולה ליד הבית שלנו, אותו "חנכנו מחדש" בכל יום…..
Gelateria La Romana – Roma Via RienzoCola Di
בבוקר- עם היוגורטים המעולים שלהם ולאחר מכן, עם הגלידה המעולה.
תנסו את טעם "העוגיות של נונה" (סבתא) והפיסטוק.
פשוט חלום.
למחרת בשעה 06:30 בבוקר, כבר עלינו לרכב של מאסימו המקסים, בדרכינו לשדה התעופה.
לא לפני, שזרקנו את מה שצריך מהדירה- השארנו דירה נקייה (קרולינה אפילו רשמה לנו באתר), בדיוק כפי שקיבלנו. (לא שלכלכנו אותה , שמרנו עליה מאוד! כיבדנו את כללי הדירה , שזה חשוב.)
אני, התאהבתי ברומא.
כשהיינו שם, רשמתי לחברה טובה שלי "אני רוצה לעבור לפה!"
והיא בתגובה: "את אוספת לך מקומות לעבור לגור בהם? "
היא אמרה זאת, מכיוון, ששנה שעברה, אמרתי את אותו הדבר כשהיינו בברצלונה.
ובאמת, הייתי שמחה מאוד לעבור לתקופה לשם, האומנות, הנופים, ההיסטוריה, השפה ו…האוכל!!!
אני יודעת, שחלק נכבד מההנאה שלנו, הוא בזכות העובדה, שאני בוחרת מקומות להתגורר בהם, המאוכלסים יותר במקומיים, פחות בתיירים.
כך, אפשר להרגיש את החיים האמתיים, לחיות כמו מקומית , להרגיש את המקום באמת.
רומא- עדיין לא סיימתי אתך.
אני עוד אחזור!
שלך, ורד
קטגוריות Food, Trips•תגיות אוכל, בוקינג, דירה, חופש, חופשה, טיול, טיסות, ילדים, מלון, פירנצה, פסח, רומא